**Javier "Javi" Guerra Rodríguez** (s. 15. maaliskuuta 1982 Vélez-Málaga, Espanja) on espanjalainen jalkapalloilija. Hän edustaa espanjalaista Rayo Vallecanoa ja on pelipaikaltaan hyökkääjä.

Seurajoukkueura
---------------

Guerra on kotoisin Vélez-Málagasta, joka sijaitsee Andalusian itsehallintoalueella. Hän aloitti ammattilaisuransa maan kolmanneksi korkeimmalla sarjatasolla Segunda División B:ssä pelanneen Motrilin riveistä, josta matka jatkui naapuriseura Cádiziin. Kaudella 2004–2005 Guerra siirtyi Valenciaan, jonka reservijoukkueessa hän pelasi vuodet 2004–2007. Hän pelasi kaksi ottelua seuran edustusjoukkueessa keväällä 2007 Getafea ja Espanyolia vastaan.

Elokuussa 2010 Guerra teki nelivuotisen sopimuksen maan toiseksi korkeimmalla sarjatasolla Segunda Divisiónissa pelanneen Valladolidin kanssa. Siirrosta ei maksettu heti korvausta, vaan se sisälsi ehdon, mikäli joukkue nousee korkeammalle sarjatasolla tai myy pelaajan edelleen korvaus tulisi aiheelliseksi. Guerra onnistui tekemään läpimurtonsa joukkueessa heti ensimmäisellä kaudellaan, kun hän rikkoi jo hyvissä ajoin viime kauden maaliennätyksensä (12) ja päätti kauden lopulta sarjan maalikuninkaana 28 osumallaan.

Hän jatkoi hyviä otteitaan myös nousukarsintaotteluissa pääsarjaan Primera Divisióniin kaudeksi 2011–2012 Elcheä vastaan. Hän teki ensimmäisessä osaottelussa ottelun ainoan maalin. Valladolid hävisi kuitenkin toisen osaottelun 1–3 ja putosi näin jatkosta yhteismaalein 2–3. Kaudella 2011–2012 hänen kauden maalisaldonsa (17) jäi edellisestä, joista kaksi syntyivät kuitenkin tärkeään paikkaan nousukarsinnoissa Alcorcónia vastaan. Valladolid voitti otteluparin yhteismaalein 2–1 ja nousi pääsarjaan kahden vuoden tauon jälkeen.

16. joulukuuta 2013 Guerra nosti kauden maalisaldonsa kymmeneen, kun hän viimeisteli joukkueensa kaikki maalit ottelussa Celta Vigoa vastaan. 5. helmikuuta 2014 hän solmi esisopimuksen walesiläisseura Cardiff Cityyn siirtymisestä, jonka oli tarkoitus astua voimaan tulevana kesänä.

21. toukokuuta 2014 Guerra esiteltiin virallisesti Cardiff Cityn pelaajana. Hän solmi seuran kanssa kolmivuotisen sopimuksen. Hän teki ensiesiintymisensä uudessa seurassaan 16. elokuuta 2014 ottelussa Huddersfield Townia vastaan.

15. tammikuuta 2015 Guerra siirtyi loppukauden kestävällä lainasopimuksella espanjalaisseura Málagaan.

Lähteet
-------

1. ↑  Javi Guerra ficha por el Real Valladolid El Norte de Castilla. Viitattu 16.1.2015. (espanjaksi)
2. ↑  El Real Valladolid gana el primer combate al Elche con un gol de Javi Guerra El Mundo. Viitattu 16.1.2015. (espanjaksi)
3. ↑  Javi Guerra da ventaja al Valladolid hacia el ascenso AS. Viitattu 16.1.2015. (espanjaksi)
4. ↑  El Valladolid vuelve a Primera ABC. Viitattu 16.1.2015. (espanjaksi)
5. ↑  Guerra gets three as Valladolid win ESPN. Viitattu 16.1.2015. (englanniksi)
6. ↑  Cardiff sign pre-contract with prolific Guerra ahead of summer move from Valladolid DailyMail. Viitattu 16.1.2015. (englanniksi)
7. ↑  Cardiff City sign striker Javi Guerra from Real Valladolid BBC Sport. Viitattu 16.1.2015. (englanniksi)
8. ↑  Cardiff 3–1 Huddersfield BBC Sport. Viitattu 16.1.2015. (englanniksi)
9. ↑  Cardiff City: Javi Guerra moves to Malaga on loan BBC Sport. Viitattu 16.1.2015. (englanniksi)

Aiheesta muualla
----------------

* Javi Guerran tilastot BDFutbol-sivustolla (englanniksi)
* Javi Guerran tilastot Soccerway-sivustolla (englanniksi)